Z A P I S N I K
[bookmark: _GoBack]22. sjednice Vijeća Gradske četvrti Brezovica, 
održane 3. veljače 2023. u sjedištu Gradske četvrti Brezovica,
 Brezovička cesta 100, s početkom u 17,00 sati


Nazočni članovi Vijeća Gradske četvrti Brezovica: 
Tomislav Cavrić, Ivan Pucko, Irena Borovina, Zdravko Harmicar, Vladimir Iviček, Zlatko Katulić, Ivica Kovačić, Ivica Mavračić, Marina Pucević i Srećko Tatar.

Nenazočni članovi Vijeća Gradske četvrti Brezovica:
Nenad Žugaj

Nazočni djelatnici Gradskog ureda za mjesnu samoupravu, civilnu zaštitu i sigurnost:
Petar Vukelić, viši stručni suradnik za rad tijela mjesne samouprave
Lidija Špišić, stručni referent za rad tijela mjesne samouprave

Ostali nazočni:
Luka Šokić, predsjednik Vijeća Mjesnog odbora Odranski Obrež
Tomo Pršir, predsjednik NK Dinamo Odranski Obrež

Sjednicu otvara Tomislav Cavrić, predsjednik Vijeća Gradske četvrti Brezovica i pozdravlja članove Vijeća, predsjednika Vijeća Mjesnog odbora Odranski Obrež te predsjednika NK „Dinamo“ Odranski Obrež. 
Konstatira da sjednici nazoči 10 od 11 članova Vijeća te da su stečeni uvjeti za raspravu i pravovaljano odlučivanje.
Informira članove Vijeća  da će  zapisnik 20. sjednice  Vijeća biti na usvajanju na 23. sjednici.
Konstatira da su članovi Vijeća primili prijedlog dnevnog reda i materijale te iznosi da su na prethodnoj sjednici upoznati s primjedbama Udruge uzgajatelja jagoda Grada Zagreba na novi Prijedlog odluke o davanju u zakup i na drugo korištenje površina javne namjene te je temeljem istih izrađen  Prijedlog zaključka kojim bi se dopunio predloženi dnevni red.
Prije usvajanja dnevnog reda daje riječ predsjedniku NK „Dinamo“ Odranski Obrež, g. Tomi Pršir. 

       Tomo Pršir pozdravlja sve nazočne te  upoznaje članove Vijeća s radom, uspjesima, financiranju i planovima, ali i problemima  NK „Dinamo“ Odranski Obrež. Naime, na nogometno igralište treba postaviti umjetnu travu što bi isfinancirao Hrvatski nogometni savez, kako je prošle godine obećao predsjednik, Marijan Kustić, ali prethodno treba isfinancirati pripremne radove. Svjestan je da Vijeće Gradske  četvrti Brezovica nema dovoljno sredstava za pripremne radove, no traži podršku Vijeća u nastojanju da se taj problem do iduće godine riješi kako bi se u 2024. godini mogla postaviti umjetna trava  budući da je klub u 3. hrvatskoj ligi te igralište treba zadovoljavati određene tehničke uvjete. Ističe da NK može s svojim sredstvima sufinancirati investiciju u visini od 200.000,00 do 300.000,00 kuna.
Nakon rasprave u kojoj su sudjelovali predsjednik Vijeća Mjesnog odbora Odranski Obrež, te članovi Vijeća: Vladimir Iviček, Marina Pucević, Zlatko Katulić i Ivica Mavračić, predsjednik Vijeća, Tomislav Cavrić konstatira da će Vijeće Gradske četvrti Brezovica na jednoj od idućih sjednica donijeti zaključak kojim će podržati nastojanje NK „Dinamo“ Odranski Obrež da Grad financira pripremne radove za postavljanje umjetne trave te će tražiti sastanak s predstavnicima  Gradskog ureda za obrazovanje, sport i mlade kako bi se utvrdilo što treba poduzeti da se pripremni radovi za postavljanje umjetne trave izvedu u roku godinu dana, odn. kako bi se umjetna trava mogla postaviti u 2024. godini.
        Predsjednik Vijeća, Tomislav Cavrić zahvaljuje predsjedniku NK „Dinamo“ Odranski Obrež na izlaganju.
        Predsjednik NK „Dinamo“ Odranski Obrež zahvaljuje što mu je pružena prilika da članove Vijeća upozna s radom, potrebama i problemima Nogometnog klupa i da mu puno znači podrška Vijeća te s predsjednikom Vijeća Mjesnog odbora  Odranski Obrež napušta sjednicu.

         Predsjednik Vijeća, Tomislav Cavrić  pita članove Vijeća ima li dodatnih prijedloga za dopunu dnevnog reda. S obzirom na to da nema, prijedlog dnevnog reda s dopunom daje na usvajanje.
Vijeće je jednoglasno (10 „za“) usvojilo 

dnevni red:        

1. Prijedlog Plana komunalnih aktivnosti Gradske četvrti Brezovica u 2023.
2. Prijedlog zaključka o  načinu bodovanja na Javnom natječaju za postavljanje pokretnih naprava za prodaju vlastitih sezonskih proizvoda jagoda, trešanja i bobičastog voća
3. Pitanja, prijedlozi i obavijesti


Ad 1) Prijedlog Plana komunalnih aktivnosti Gradske četvrti Brezovica u 2023.

           Predsjednik Vijeća, Tomislav Cavrić konstatira da su članovi Vijeća u pisanom obliku primili Prijedlog plana te obrazlaže isti. Navodi da mu je donošenjem Plana cilj aktivirati javnu nabavu te je za očekivati da će se kroz dva do tri mjeseca ići u izmjenu Plana.
Informira članove Vijeća da je temeljem traženja ravnateljice OŠ Stjepana Bencekovića u Prijedlog plana uvrstio izradu troškovnika za uređivanje učionica, odn. brušenje i lakiranje parketa i postavljanje lajsni i ličenje zidova. Po izradi troškovnika, uređivanje bi se uvrstilo u Plan.
         Ivica Kovačić iznosi potrebu izgradnje toplog hodnika budući da škola u Horvatima ima dvije odvojene zgrade.
         Ivica Mavračić navodi da su vijeća u prethodnim sazivima tražila izgradnju toplog hodnika, no nadležne službe su odgovorile da se na jednoj čestici ne mogu izdati dvije građevinske dozvole.
         Zlatko Katulić iznosi da će se raspitati može li se topli hodnik riješiti primjenom pravilnika o jednostavnim građevinama.
         Predsjednik Vijeća upoznaje članove Vijeća s problematikom koja se pojavila prilikom izgradnje nogostupa s ugibalištem u Dragonožečkoj, u naselju Odranski Obrež radi čega su se morala osigurati sredstva u 2023.
          Srećko Tatar pita zašto je u novim akcijama postava klupa i stolova u Ašpergerima, a bila je ugovorena  u 2022. 
          Petar Vukelić odgovora da je  nova akcija budući da Zrinjevac ništa nije situirao u 2022. te je dostavljena s troškovnicima za 2023. s uvećanim iznosom.
          Srećko Tatar iznosi nezadovoljstvo na rad Zrinjevca s obzirom na to da su potpisali ugovor za izvođenje radova u 2022. Nadalje, podsjeća  da se vijeća tražilo da donesu prioritete za 2023. u ljetu prošle godine te da se po tim prioritetima ništa nije radilo. Također traži da Vodoopskrba i odvodnja d.o.o. financira izgradnju cjevovoda u Vatrogasnoj cesti. U navedenoj ulici postoji lokalni cjevovod te kućanstva imaju vodu. Podsjeća na problem priključenja kućanstava na gradski vodovod budući da se čeka više od godinu dana na izradu priključaka koji više nisu besplatni.         
        Predsjednik Vijeća iznosi da je dogovor s predstavnicima Vodoopskrbe i odvodnje d.o.o. da će oni veće ulice uvrstiti u svoj Plan, a manje dijelove mreže da Vijeće riješi putem Plana komunalnih aktivnosti.
        Petar Vukelić informira članove Vijeća  da su vodoopskrbni cjevovodi uvršteni u Plan i radi mogućnosti isteka građevinskih dozvola.
       Srećko Tatar traži da se u Plan uvrsti izgradnja dječjeg igrališta i ograde u ulici Tatari te
traži da se akcija „izgradnja  vodoopskrbnog cjevovoda u Vatrogasnoj cesti“ izbriše iz Plana te da se ispita kad ističe građevinska dozvola kako bi se moglo na vrijeme tražiti produljenje.
      Predsjednik Vijeća, Tomislav Cavrić napominje da se izgradnja igrališta može uvrstiti u Plan, ali Zrinjevac neće sklopiti ugovor za akcije za koje oni nisu napravili procjene troška. 
       Srećko Tatar navodi da kad se sklapa ugovor, postoje ugovorne strane koje trebaju poštivati odredbe ugovora, no u ovom slučaju Zrinjevac traži da se Vijeće drži njihovih odredbi, a s druge strane  sebi dozvoljavaju da ne izvrše ugovor. 
       Zlatko Katulić iznosi da se u ulici Horvati kod kbr. 25, kod ulice Bencekovići i Nabrežje radi o izradi projekta za gradnju pješačke staze, a ne nogostupa te moli ispravak.
       Vezano uz akciju „izrada projektne dokumentacije za izgradnju parkirališta u ulici Širanovići kod igrališta“ za koju je u predložen iznos od 500 eura, nakon rasprave o problematici imovinsko-pravnih odnosa u kojoj su sudjelovali predsjednik Vijeća, Zdravko Harmicar i Zlatko Katulić usuglašeno je da se uredi kolnik te osiguraju sredstva u iznosu od 5.000,00 eura.
        Potpredsjednik Vijeća, Ivan Pucko pita što je s uređivanjem  Grančarske ulice V. odvojak, s obzirom na to da se ne radi o velikom zahvatu, a stanovnici predugo čekaju uređivanje ulice.
        Petar Vukelić navodi da  još nije izvršen interni tehnički pregled te da nakon toga treba izraditi priključke. Nalaz internog tehničkog pregleda se može očekivati za tridesetak do četrdesetak dana.
        Zdravko Harmicar pita zašto u Prijedlog plana nije uvrštena niti jedna akcija s područja MO Havidići.
       Predsjednik Vijeća, Tomislav Cavrić navodi da su prijedlozi VMO Havidići uglavnom uređivanje poljskih puteva gdje nema stalno nastanjenog stanovništva.
       Marina Pucević informira članove Vijeća da je u prethodnom razdoblju puno investirano na području MO Havidići te da je riješena vodoopskrba što je najvažnije. 
       Vladimir Iviček traži da se izradi raspodjela sredstava PKA za 2023. po mjesnim odborima te pita je li barem 80 % Prijedloga plana izrađeno prema prijedlozima vijeća mjesnih odbora. 
       Predsjednik Vijeća, Tomislav Cavrić navodi da ovaj Plan neće dati realnu sliku raspodjele sredstava po mjesnim odborima te da treba uzeti u obzir da se sredstva za prenesene akcije moraju osigurati, kao i da treba određena sredstva u Planu osigurati za održavanje, što prethodnih godina nije bila obveza. Najrealnija slika raspodjele sredstava Plana komunalnih aktivnosti u 2023. bit će u krajem godine, u prosincu.        
          S obzirom na to da se nitko ne javlja za riječ, daje Prijedlog zaključka sa svim izmjenama i dopunama utvrđenim tijekom rasprave na usvajanje.
           Vijeće je jednoglasno (10 „za“) donijelo Plan komunalnih aktivnosti Gradske četvrti Brezovica u 2023.
(Plan se  prilaže ovom zapisniku i njegov je sastavni dio.)


Ad 2) Prijedlog zaključka o  načinu bodovanja na Javnom natječaju za postavljanje      
           pokretnih naprava za prodaju vlastitih sezonskih proizvoda jagoda, trešanja i 
           bobičastog voća

       Predsjednik Vijeća, Tomislav Cavrić otvara raspravu. 
       Član Vijeća, Ivica Mavračić navodi da postoje indicije da bi članovi Udruge uzgajivača jagoda te  Udruge proizvođača trešanja i bobičastog voća Grada Zagreba novom Odlukom, odn. kriterijima iz natječaja bili izigrani, odn. zakinuti budući da prema kriterijima iz natječaja najveći broj bodova prijaviteljima donosi najveći ponuđeni iznos jednokratne naknade koji nosi 50 bodova, a ostali kriteriji nose od 2 do 20 bodova.
U daljem izlaganju upoznaje članove Vijeća s pokretanjem uzgoja jagoda na ovom području, osnivanju Udruge i razvijanju brenda Jagodica purgerica čiji proizvođači imaju strože kriterije za uzgoj jagoda te da je to brend kojeg su razvijali proizvođači, ali i Grad Zagreb.
       Član Vijeća, Zlatko Katulić navodi da podržava zagrebačke jagodare i dio Prijedloga zaključka Vijeća Gradske četvrti Brezovica gdje se traži zaštita zagrebačkih jagodara i drugih voćara tako da se smanji broj bodova za najveći iznos ponuđene naknade, no  protiv je preferiranja bilo kojeg zagrebačkog brenda ili udruge što se može zaključiti iz zadnje rečenice točke 2. Prijedloga zaključka, čime se diskreditira ostale proizvođače.
        Ivica Mavračić napominje da ostalim proizvođačima nije zabranjena prodaja te oni mogu prodavati na tržnicama i dr. Osobno je proizvođač jagoda, član Udruge, no ne bavi se uzgojem brendirane jagode i  ne osjeća se diskriminiranim što bi proizvođači brendirane jagode dobili više bodova budući da moraju zadovoljavati strože kriterije.
        Član Vijeća, Srećko Tatar je mišljenja da 2 boda, koliko prema Prijedlogu odluke može ponuditelj dobiti za brend, u odnosu na 50 bodova što ih dobiva najviši ponuđeni iznos, nikog ne diskreditira, niti diskriminira. Informira Vijeće da uzgaja borovnice te da na 0,7 ha zemljišta ima 1300 sadnica te je kao proizvođač bobičastog voća s područja Grada Zagreba itekako diskreditiran u odnosu na proizvođače s područja Zagrebačke županije budući da Zagrebačka županija svoje proizvođače potiče s 12 kn po sadnici, a Grad Zagreb ne daje poticaje ako nije zasađen hektar zemljišta. Proizvođača ima malo, a kriteriji iz Prijedloga odluke, odn. natječaja itekako stavljaju u nepovoljan položaj proizvođače s područja Grada Zagreba. Posljedica loše Odluke mogla bi dovesti u lošu poziciju proizvođače Grada Zagreba i potrošače jer se može desiti da na manifestaciji Dani zagrebačkih jagoda na štandovima budu jagode iz Vrgorca, ako ne i iz inozemstva. Nadalje, informira članove Vijeća da u Samoboru ne može prodavati jagode proizvođač koji nije s područja grada Samobora.
        Ivica Kovačić iznosi da podržava Prijedlog zaključka te je mišljenja da Vijeće treba zaštititi proizvođače s područja Grada Zagreba.
        Ivica Mavračić napominje da Udruga uzgajivača jagoda Grada Zagreba ima 41 člana te da ne treba zanemariti činjenicu da imaju zasađeno 1400000 sadnica i prinos od 800 tona jagoda godišnje. Po uvjetima iz ovog natječaja, proizvođač s područja Grada Zagreba može dobiti najviše 45 bodova, a onaj koji ponudi najviši iznos 50 bodova. 
        Irena Borovina iznosi da  je mišljenja  da bi zadnju rečenicu točke 2. Zaključka, možda trebalo preformulirati tako da ostane da Vijeće daje podršku  Udruzi, no izbaciti dio gdje piše da se s najviše bodova vrednuje korištenje robne marke „Jagodica Purgerica“ te predložiti da se dodatno boduje korištenje robne marke s područja Grada Zagreba.
        Ivica Mavračić napominje da treba uzeti u obzir da proizvođači s područja Grada Zagreba plaćaju porez i prirez Gradu Zagrebu te bi stoga trebali imati prednost u natječaju.
        Zlatko Katulić iznosi da je Gradska skupština Grada Zagreba donosi Odluku. Nacrt prijedloga odluke bio je na javnom savjetovanju te se na savjetovanje javila Udruga sa svojim prijedlozima i primjedbama. Ističe da apsolutno podržava nastojanja Udruge, no i dalje ne vidi zašto bi imenovanje bilo koje Udruge ili bilo koje druge pravne osobe dovodilo u prednost u odnosu na druge proizvođače.
        Ivica Mavračić konstatira da iz svega proizlazi da je ulaganje u brend pogreška.
        Marina Pucević napominje da je „Jagodica Purgerica“  brend Grada Zagreba koji je razvijan godinama.
        Potpredsjednik Vijeća, Ivan Pucko podržava nastojanja proizvođača jagoda i Udruge te je mišljenja da će im podrška Vijeća Gradske četvrti dobro doći za dogovaranje sastanka kako bi pokušali  riješiti problematiku koja bi nastala usvajanjem novog Prijedloga odluke.
       Predsjednik Vijeća, Tomislav Cavrić zaključuje raspravu te Prijedlog zaključka daje na glasovanje.
       Vijeće je većinom glasova (9 „za“ i 1 „suzdržan“) donijelo


ZAKLJUČAK 
o načinu bodovanja na Javnom natječaju za postavljanje pokretnih naprava za prodaju vlastitih sezonskih proizvoda jagoda, trešanja i bobičastog voća
           
 
1. [bookmark: _Hlk125216571]Vijeće je razmotrilo upozorenja proizvođača jagoda s područje Gradske četvrti Brezovica i dopis Udruge uzgajatelja jagoda Grada Zagreba vezano uz mogućnost stavljanja u nepovoljan položaj proizvođača provedbom Javnog natječaju za postavljanje pokretnih naprava za prodaju vlastitih sezonskih proizvoda jagoda, trešanja i bobičastog voća, kojim se ponuđačima za veću jednokratnu naknadu dodjeljuje veći broj bodova nego za najkraću udaljenost.  

2. Vijeće daje podršku Udruzi uzgajatelja jagoda Grada Zagreba u njihovom traženju da se 
prilikom provedbe Javnog natječaja za postavljanje pokretnih naprava za prodaju vlastitih sezonskih jagoda, trešanja i bobičastog voća najviši ponuđeni iznos boduje istim brojem bodova kao i najkraća udaljenost između naselja u kojem se nalaze proizvodne površine i lokacija mjesta prodaje. Vijeće daje podršku traženju Udruge da se većim brojem bodova vrednuju korištenje robne marke „Jagodica Purgerica“ i proizvodnja jagoda na području Zagreba. 


3. Ovaj se zaključak dostavlja Gradski ured za gospodarstvo, ekološku održivost i 
strategijsko planiranje i Gradonačelniku Grada Zagreba. 

                                                                                                                 
Obrazloženje

	Vijeće Gradske četvrti Brezovica zaprimilo je prigovore proizvođača jagoda s područje Gradske četvrti Brezovica i dopis Udruge uzgajatelja jagoda Grada Zagreba vezano uz mogućnost stavljanja u nepovoljan položaj proizvođača provedbom Javnog natječaju za postavljanje pokretnih naprava za prodaju vlastitih sezonskih proizvoda jagoda, trešanja i bobičastog voća, kojim se ponuđačima za veću jednokratnu naknadu dodjeljuje veći broj bodova nego za najkraću udaljenost.  Predstavnici Udruge ističu protivljenje načinu bodovanja u kojem se ponuđaču za najviši ponuđeni iznos jednokratne naknade dodjeljuje 50 bodova. Ukupnim zbrojem ostalih bodova ne može se dostići onog ponuđača koji da financijski najbolju ponudu, te se otvara prostor raznim trgovcima koji posjeduju površinu do 0,1ha, da zadovoljavanjem samo  tog jednog kriterija ostvare pravo na prodajno mjesto. Udruga predlaže da se najviši ponuđeni iznos boduje s istim brojem bodova kao i najkraća udaljenost (35km) između naselja u kojem se nalaze proizvodne površine i lokacije mjesta prodaje za koju se podnosi ponuda. Najvišu ponuđenu cijenu trebalo bi ograničiti da je maksimalno 100 posto viša od početne cijene, a kako bi se pružila prilika i malim proizvođačima. Udruga traži da se većim brojem bodova vrednuju korištenje robne marke „Jagodica Purgerica“ i proizvodnja jagoda na području Zagreba.




Ad 3)  Obavijesti, pitanja i prijedlozi            
       
          Predsjednik, Tomislav Cavrić zahvaljuje članovima Vijeća na radu te zaključuje 22. sjednicu  Vijeća Gradske četvrti Brezovica.  

          Dovršeno u 18,40 sati.
            Zapisnik izradila:
                Lidija Špišić


   KLASA: 024-08/22-002/67
   URBROJ:251-13-11-8-23-2
   Brezovica, 3. veljače 2023.
                                                                                                           Predsjednik
                                                                                                    Vijeća Gradske četvrti
                                                                                                              Brezovica

                                                                                       Tomislav Cavrić, mag.ing.el.techn.inf.



